
A mezőgazdasági fóliák szilárdságának és tartósságának meghatározása


 A dolgozat célja a mezőgazdasági tárolástechnikában alkalmazott többrétegű csomagolófóliák szilárdsági jellemzőinek és azok változásainak meghatározása. Ezen fóliák alakváltozási- és feszültségállapota állandó terhelés mellett is az idő függvényében változik. Az ilyen jelenséget a reológia tárgyalja. Többek között a deformációsebességek és a feszültségek kapcsolatát írja le, különböző külső körülmények (nyomás, hőmérséklet) között.
A dolgozat részletesen bemutatja a reológiai modellrendszereket, csoportokat, osztályozási módokat.
A vizsgálatok során a szerző összefüggést keres a fent említett fóliák szakítószilárdsága és a terhelési sebessége között. Elemzi a szakítószilárdság alakulását a légkörből érkező káros UV sugárzás hatására. Ezzel párhuzamosan reológiai méréseket is bemutat, amely célja egyrészt a jelenséget leíró megfelelő viszkoelasztikus anyagmodell kiválasztása, másrészt a kiválasztott modellhez tartozó anyagállandók meghatározása.
A vizsgálatokhoz szükséges mintákat az Országos Meteorológiai Szolgálat budapesti telephelyén, egy globál sugárzás mérő berendezés mellé helyezték ki, ahonnan 2011. júniusa és szeptembere között két hetenként mintákat vettek.
A mechanikai vizsgálatok a VM Mezőgazdasági Gépesítési Intézet Anyagvizsgáló Laboratóriumában készültek, az INSTRON 5581-es anyagvizsgáló gépen.



